ฮั่งเส็งปิดเช้าลบ 144.64 จุด ตามทิศทางตลาดหุ้นสหรัฐ
ฮั่งเส็งปิดเช้าลบ 144.64 จุด ตามทิศทางตลาดหุ้นสหรัฐ
19 เม.ย. 2560

ดัชนีฮั่งเส็งตลาดหุ้นฮ่องกงปิดเช้าปรับตัวลดลง โดยดัชนีฮั่งเส็งลดลง 144.64 จุด หรือ 0.60% ปิดภาคเช้าที่ 23,779.90 จุด โดยได้รับแรงกดดันจากการร่วงลงของดัชนีดาวโจนส์ตลาดหุ้นนิวยอร์กเมื่อคืนนี้ หลังจากบริษัทจดทะเบียนรายใหญ่เปิดเผยผลประกอบการที่น่าผิดหวัง ขณะที่ตัวเลขการสร้างบ้านเดือนมี.ค.ของสหรัฐก็ปรับตัวลงมากกว่าที่นักวิเคราะห์คาดการณ์
นอกจากนี้ นักลงทุนยังวิตกกังวลเกี่ยวกับสถานการณ์ทางการเมืองในอังกฤษ หลังจากนางเทเรซา เมย์ นายกรัฐมนตรีอังกฤษ ได้ประกาศจัดการเลือกตั้งก่อนกำหนด
ทั้งนี้ นายกรัฐมนตรีอังกฤษได้ประกาศจัดการเลือกตั้งทั่วไปในวันที่ 8 มิ.ย. โดยให้เหตุผลในเรื่องผลประโยชน์แห่งชาติ ซึ่งสวนทางกับท่าทีก่อนหน้านี้ที่นางเมย์เคยยืนกรานว่ารัฐบาลจะไม่ประกาศจัดการเลือกตั้งใหม่ก่อนปี 2563